1Xo'on panok, are xnuc'tajic chi quiqui tak bi i ma Páblo pa Róma (chi u cwenta i jyub Itália), xqui yijba i ka 'enam pa bárco. Xqui jach i ma Páblo, junam cu' juban chic aj prexil, pu'ab jun capitan, ma Júlio u bi. Ire caj'atzil jutzobaj soldádo chi "re i 'atz laj 'atol tzij" ca bix chique. 2Xoj 'e che jun tinimit chu chi' i mar, u bi Adramítio. Are xoj uponic, 'o jun bárco ya quel bic, 'enam-re che jujun tinimit pa jyub Asia. Xoj 'an bi chupam, y xoj 'ec. Xak 'o i kachalal, ma Aristárco ku' chi aj Tesalónica, u cwenta i jyub Macedónia. 3Chucab 'ij, xoj upon pa tinimit Sidon, chi 'o chu chi' i ya. I capitan, ma Júlio, lic 'utz che i ma Páblo; xu ya che chi que 'e u solij i reta'am qui wach, man quiqui ya che, wach i rajwaxic che. 4Te'uri xoj 'an chic pa bárco, y xoj el pa Sidon. N-xoj 'e ta suc'ulic rumal jun nim laj tew xpe chakawach; are u 'onquil xoj ic'aw chirij i jyub Chípre, chi setel chuwi mar pa ka moxim. 5Xoj bin chuwi mar chuwach i jyub Cilícia, xak chuwach i jyub Panfília, y xoj upon pa tinimit Míra, u cwenta i jyub Lícia. 6Chila, i capitan que i soldádo xu rik jun bárco aj pa tinimit Alejandría, 'enam-re pa jyub Itália. Xu bij chake chi coj 'an bi chupam, caka majbej tan chic re i ka be. 7Q'uial 'ij coq'uil xoj binic: c'ax kuponic chuwach i tinimit Nído. I tew c'a ca tijin chakawach, rumal-i xka 'at ka be, y xoj ic'aw chuwach i tinimit Salmon. Te'uri xoj ic'aw chu c'ulel i jyub Créta, chi setel chuwi mar. 8C'ax ka binic xka 'an chu c'ulel i jyub-le, c'a xoj upon che jun ral tinimit, Buénos Puértos u bi, chu nakaj che i tinimit Laséa. 9Q'uial 'ij ic'awnak chic che i ka be, y c'ax chic coj bin chuwi mar man ya xpe i 'alaj. Rumal-i i ma Páblo xu ya qui no'oj; xu bij chique: 10—Achiab, cwil yin che i ka 'enam-i, lic xibin'ib ru'; 'o chuwach caka sach ni ekan, xak caka sach ni ka bárco, xak 'o ne chuwach coj cam yoj —xu bij. 11Xui-ri i capitan que i soldádo n-xu coj ta retalil che wach xu bij i ma Páblo; xa are xu coj retalil che wach xu bij i rajaw i bárco, xak wach xu bij i ca uc'aw i bárco. 12I ral tinimit chu chi' i mar, pa i oj 'o wi, n-kas ta 'utz we cakoy'ej chila c'a quic'aw ni 'alaj. Rumal-i, laj conojel xqui ch'obo chi 'utz coj el chila, caka maj chubi i ka be. Cacaj ique coj upon pa tinimit Feníce, we coj tiqui che. I Feníce-le, jun tinimit re i jyub Créta, 'o chu chi' i mar; 'o queb ocbal bic che, jun pa noroéste, y jun chic pa suroéste. Cacaj ique chila coj canaj wi, c'a quic'aw ni 'alaj. 13Xu jek walijic i tew coq'uil pa sur, rumal-i xqui jek u 'anic pacha i xqui ch'obo. Are u 'onquil xqui maj bi qui be, xe bin chuwi mar chu chi' i jyub Créta. 14Xa jubi' ka binic, xpe jun nim laj tew, xjekan li pa wikabim jubi' re i relbal li 'ij; lic tij u cho'ab chirij i bárco. 15Lic xu charej bic. N-xoj tiqui ta chu binsaxic i bárco suc'ulic, rumal-i xka ya che, xoj c'am bi rumal i tew. 16Xoj ic'aw chirij jun ral jyub setel chuwi mar, u bi Cláuda; chila, n-kas ta nim u cho'ab i tew. 'O jun canuw chi ca charex li chirij i bárco; xak pa chalo xoj tiqui chu jeq'uic ku'. 17Te'uri xka yaco y xka 'ansaj chupam i bárco; te'uri, ru' juban laso, nimak u pam, xqui batz'catij chirij i bárco man n-ca pax ta rumal i tew. Xqui xij quib che, mokxa i tew cu min bi i bárco pa seneb chu chi' i mar chila che i lugar "Sírte" ca bix che. Rumal 'uri xqui kajsaj i nimak tak c'ul riptal puwi i bárco. Te'uri xqui ya che i tew pa xraj xe u c'am wi bic. 18Chucab 'ij, c'a nim u cho'ab i tew; rumal-i xqui jek u c'akic bi i ekan chuwi ya, 'obsabal re i ralil i bárco. 19Churox 'ij, ique mísmo xqui jek u toric u pam i bárco, y xqui c'ak bi chuwi ya. 20Q'uial 'ij, n-xa 'iltaj tu wach i 'ij, xak mi ne i ch'umil. I tew, lic nim u cho'ab. Xe'elok, xka sach u cubibal ka c'ux chi coj totajic. 21Xak n-ta chic wa caka tijo, rumal-i, i ma Páblo xtaq'ui 'an chakaxol y xu bij: —Achiab, we tene xi 'ano pacha i xin bij, ma ta xoj el li pa jyub Créta, n-queje tene caka tij i c'ax-i, xak i uyej-i. 22Xui-ri, chi cowij i c'ux; mi jun chiwe ca camic, xui i bárco ca sach u wach. 23Cha'ab, i Dios xu tak li jun ángel wu'; are i Dios-le chi in 'o pu'ab, xak quin 'an u chac. 24I ángel xu bij chwe: "Ma xij awib, a-Páblo, man 'o u chac cat 'e c'a Róma; cat upon chuwach i 'atz laj 'atol tzij chila. I Dios, awumal yet, que u to ni ni'pa i je 'o awu' pa bárco." Queje ile xu bij i ángel chwe. 25Rumal-i achiab, chi cowij i c'ux man cul in c'ux che i Dios chi cu 'an na pacha i bital chwe. 26Xui-ri, i ka bárco que u mina rib pa seneb chu chi' jun ral jyub setel chuwi ya. (Queje ile xu bij i ma Páblo chique i rachi'il.) 27Xic'aw queb seman chi xka ch'ij i c'ax chuwi ya. Oj 'o chic pa mar, Adriático u bi, y xa coj retz'bej i tew. Colo tiq'uil a'ab, i que uc'aw i bárco xqui nabej chi ya coj upon chu chi' jun jyub. 28Rumal-i, xqui paj u pam i ya; are xqui pajo, xe'el treintiséis métros che u choyil i ya. Jubi' chupanok, xqui paj chic u pam i ya; xe'elok xa veintisiéte métros chic u choyil. 29Quiqui xij quib, mokxa que qui mina quib chuwach abaj, rumal-i xquesaj li cajib nimak ch'ich' xoc u tzam, xak 'o laso che u 'ab. Xqui c'ak pa mar, tac'bal re i bárco pa ya; 'utz n-ca bin ta chic. Lic qui xim quib, xqui tz'onoj che i Dios chi we' ca sakiric. 30Xui-ri, i que uc'aw i bárco xqui ch'obo que 'anmajic. Xqui jek u kajsaxic i canuw chuwi ya. Xqui 'an pacha quiqui c'ak chubi juban chic ch'ich' pa ya chu tzam i bárco; xui-ri, xa chu 'onquil quiqui 'ano. 31I ma Páblo xu nabej wach que tijin chu 'anic, y xu bij che i capitan, xak chique i u soldádo: —I achiab-le, we n-que canaj ta pa bárco, n-quix totaj ta 'uri yix —xu bij. 32Te'uri i soldádo xqui ca'ij i laso re i canuw y xtzak bi pa ya. (Queje ile, n-xe 'anmaj ta chic i que uc'aw i bárco.) 33Are ya ca sakiric, i ma Páblo xu bij chique chi quiqui tij qui wa. Xu bij: —Yix, ya co'on queb seman chi n-ta wa qui tijo, xak n-ix warnak taj. 34Lic quin tz'onoj pawor chiwe, chi tija i wa; ile 'o u chac we quiwaj quix c'as'ic. Mi jun chiwe ca sachic, mi tene jun i wi che i jolom —xu bij chique. 35Are xu bij ile, i ma Páblo xu chap jun caxlanwa, y xu tioxij che i Dios chiquiwach conojel. Xu piro, y xu jek u tijawic. 36Te'uri, conojel xpe u cowil qui c'ux, y xak xe oc chu tijawic. 37Ni'pa i oj 'o pa bárco, oj dosciéntos seténta y séis. 38Conojel xqui tijo ni'pa i rajwaxic chique; are xquelej, xqui c'ak bi i trígo pa ya, 'obsabal re i ralil i bárco. 39Are xsakiric, i que uc'aw i bárco xquil pan jun jyub, xui-ri n-xquetamaj taj pa i je 'o wi. Xquilo chi 'o jun rocbal ya chu chi', y xqui ch'obo quiqui min i bárco chila we que tiqui che. 40Rumal-i, xqui ca'ij i laso re i ch'ich' chi xoc u tzam, yukbal re i bárco; xak xqui tor i laso ximbal re i tz'alam pa tak u tzal. (I u chac i tz'alam-le, c'ambal re u wach i bárco.) Xak xqui yac 'an i c'ul chicaj, c'ambal bi u wach i bárco rumal i tew. Are 'uri, i bárco xu jek tejeb bic chu chi' i ulew, 41xui-ri 'o juban seneb t'ubul chuxe' i ya, c'amtal li rumal queb u be ya. Are xupon i bárco pa 'o wi i seneb-le, xch'api u tzam chupam, lic n-cu yin ta chic rib; i chirij i bárco, xu ticba paxic rumal u wi i ya chi xu ya u cho'ab chuwach. 42I soldádo xqui ch'ob qui camsaxic i aj prexil, man mokxa 'o i que muxic y que 'anmaj bic, quiqui ch'ob ique. 43I capitan que i soldádo n-xu ya ta chique quiqui 'an ile, man xril tobal u wach i ma Páblo. Xu bij ire chi ni'pa i queta'am que muxinic, chi qui c'aka bi quib chuwi ya, 'axbal-que chuwach ulew. 44Xak xu bij chi ni'pa i n-queta'am ti mux, chiqui chapa juban tak tz'alam, o xak ch'aka tak che' re i bárco, y che 'ax puwi. Queje ile xka 'ano, y konojel xoj totajic; xka rik i ulew n-ta c'ax chake.
LOS HECHOS WACH I XQUI 'AN I APOSTELAB 27